Eŭropa Tago de Lingvoj

**Eŭropa Tago de Lingvoj** estas internacia tago, ĉiujare la 26-an de septembro ekde la jaro 2001, kiam la tuta jaro estis dediĉita en Eŭropa Unio al multlingveco por instigi al malkovro de pliaj lingvoj, ĉar lingva diverseco estas rigardata kiel ilo por atingi pli grandan interkulturan komprenon kaj kerna elemento de la kultura heredaĵo de la kontinento.

Fine de 2001 la Konsilio de Eŭropo starigis ĝin kiel nova ĉiujara festo.

## Celoj 
La ĉefa celo de la evento estas :
* festi lingvan kaj kulturan diversecon,
* promocii plurlingvecon kaj interkulturan komunikadon de eŭropanoj,
* ebligi lingvolernadon dum la tuta vivo.

kaj tiele sensivigi la publikon pri la valoro de lingvoj en la socio kaj instigi al la lernado de lingvoj.

## Oficialaj lingvoj de la Eŭropa Unio 
En Eŭropa Unio (EU) estas 24 oficialaj lingvoj. Tri eŭropaj regionaj lingvoj ĝuas la statuson de *kun-oficiala* aŭ duonoficiala lingvo, kio signifas, ke ili povas esti oficiale uzataj sub administracia interkonsento inter la Konsilio kaj la petanta membroŝtato. Ĉi tiuj lingvoj estas la galega, kataluna kaj eŭska, kiuj estas kunoficialaj lingvoj en Hispanio. La du lastaj, kune kun, interalie la korsika, okcitana kaj bretona estas regionaj lingvoj de Francio sed ne ĝuas oficialan statuson tie.

Krome ekzistas regionaj kaj malplimultaj lingvoj kies rajtoj estas agnoskataj en la "Ĉarto pri la regionaj kaj minoritataj lingvoj**".** Ne oficialaj lingvoj estas ekzemple la bretona, frizona, kashubia, sarda, sorba kaj aliaj lingvoj.

* de 1957 (Eŭropo de la 6 membroŝtatoj): la franca, germana, itala, nederlanda, jam de komenco
* de 1973 (Eŭropo de 9 membroŝtatoj) : la antaŭaj 4 + la dana, angla, aldoniĝis poste ankaŭ la irlanda.
* de 1981 (Eŭropo de la 10 membroŝtatoj) : la antaŭa 6 + la greka lingvo.
* de 1986 (Eŭropo de la 12 membroŝtatoj) : portugala kaj hispana (t.e. la kastilia, ĉar la kataluna estas duon-oficiala lingvo)
* de 1995, en Eŭropo de la Dek kvin: la antaŭa 9 : sveda kaj finna (Eŭropo de la 15 membroŝtatoj),
* de 2004 (Eŭropo de la 25 membroŝtatoj) : la antaŭaj 11 estona, latva, litova, pola, ĉeĥa, slovaka, slovena, hungara kaj malta
* de 2007 (Eŭropo de la 27 membroŝtatoj) : la antaŭaj 20 + la bulgara kaj la rumana
* de 2013 (Eŭropo de la 28 membroŝtatoj): la antaŭaj 23 + la kroata lingvo.
* de 2019 (Eŭropo de la 27 membroŝtatoj) : malgraŭ Briteliro daŭre estas 24 lingvoj

### Kritiko 
Malgraŭ la *lingvopolitiko de la EU* por promocii lernadon de lingvoj, ekonomiaj kaj speciale politikaj realaĵoj ofte konfliktas kun deklaroj pri multlingvismo. En la realo konstateblas ke ĝi ne antaŭenigas la lernadon de malpli regantaj lingvoj kiel ekzemple la lingvoj de la baltaj ŝtatoj.

Ofte la enfluo de *migrantoj* el triaj landoj kondukas al la malbonigo de la situacio de enlandaj malplimultaj lingvoj, ĉar migrantoj kutime provas lerni nur la ekonomie "plej profitdonan" dominan lingvon kaj ofte rifuzas, pro cirkonstancoj, ĉiujn aliajn lingvojn, inkluzive de la propra lingvo.

## Multlingvaj informoj 
La oficiala retejo de la *Eŭropa Tago de Lingvoj* disponeblis en 2011 nur en la angla kaj la franca, sed fariĝis poste (en 2013) multlingva.

Dosiero kun informoj rilate al la tago elŝuteblas ankaŭ en esperanto kaj jenaj lingvoj : angla, franca, germana,

Dosiero (2006) pri kiel lerni novajn lingvojn elŝuteblas en esperanto kaj jenaj lingvoj : angla, franca, hungara kaj ĉeĥa lingvoj.

## Esperanto dum Eŭropa tago de lingvoj 
Okaze de la Eŭropa Tago de Lingvoj Etsuo Miyoshi organizis sukcesan lingvan debaton pri "La lingva egaleco en internaciaj rilatoj" en la hotelo "Victoria" en Varsovio (la 26-an de septembro 2004) por la polaj deputitoj (MEP), polaj politikistoj kaj amaskomunikiloj. Partoprenis ĝin sume 46 personoj, i.a. 4 MEP, 5 asistantoj de MEP kelkaj polaj kaj unu deputito de la Litova Sejmo (Parlamento) kaj kiel prelegantoj estis invititaj speciale por la debato: Nobel-premiito prof. Reinhard Selten, nepo de L. L. Zamenhof d-ro Louis-Christophe Zaleski-Zamenhof, prezidinto de AIS prof. Helmar Frank, prezidinto de UEA prof. Renato Corsetti, vicrektoro de politekniko de Lublino prof. Witold Stępniewski.

Profesoro Renato Corsetti, prezidinto de UEA, proponis alian nomon por tiu tago : "*Eŭropa ago-tago*"

## Referencoj 
## Vidu ankaŭ 
* Komuna eŭropa referenckadro por lingvoj
* Lingvoj de Eŭropo
* Lingvo.info
* Internacia traduka tago
* Internacia federacio de tradukistoj (FIT)

## Eksteraj ligiloj 
* Oficiala retejo de la Konsilio de Eŭropo pri la Eŭropa Tago de Lingvoj (ligiloj al 38 lingvoj, i.a. en la albana, norvega, turka ...sed ne Esperanto, kvankam kelkaj dokumentoj estas haveblaj en Esperanto).
* Elŝuteblo de la esperantlingvaj dosieroj
* Lingvo.info, multlingva retejo pri la lingvoj de Eŭropo¨¨

Kategorio:Lingvo
Lingvoj
Kategorio:Eŭropa Unio
Kategorio:Konsilio de Eŭropo
Kategorio:26-a de septembro